

Illés György

*Sikoly Vitkócon*

**Reviczky Gyula**

A Vág völgyében járok. Pöstyénből indultam a helyi autóbuszjárattal, Nagytapolcsány felé döcögünk. A Nyitra völgyébe ma sem vezet vasút. Hegyes-völgyes vidék, buja zöld fák, kövér bokrok, perzselő nyár. A Vág sötétkék szalag, a Nyitra vize édes-zöld. A kék égen lángol a nap. A poros autóbusz felkapaszkodik Banka és Radosna között az Inovec hátára, onnan le a kastélyos Sárfőre, aztán tovább Nyitrabajnára.

Ez a kastélyok és a régi zsellérföldek vidéke. Radosnán megnéztem Pázmány Péter szobáit a nyitrai püspök kastélyában. Odaültem az íróasztalhoz, me-lyen Pázmány a *Kalauz*t írta. Végigsétáltam a roppant kerten, megcsodáltam a szelídgesztenyést, amelyhez hasonlót még nem láttam, egész kis erdő. Minden faluban zsibongva rebbentek szét a libák, zsémbelve gágogtak, sértett libaönérzettel.

Bajna után leszálltam Vitkócon. Itt született Reviczky Gyula!

Nem is falu ez, csak egy telep, két pici kastély, körülöttük fehérre meszelt hajdani zsellérházak. A kas-télyok nem hivalkodók, ta-lán csak sejtelmesek. A Nyitra megyei földbirtokos-famíliák igényesen éltek, de nem kifelé, mint a gö-möriek és a sárosiak, ma-gukba húzódtak, úri muri nem járta ezen a vidéken. Justh Zsigmond nevezetes *Napló*jának második része így jellemzi a felvidéki nemességet, a nyitraiakat is: *Olyanok voltak, mint a meglazult lábazatú szobrok. Lassan előrebuktak, széttörve elhemperegtek a földön.*

Áll még az egyik kastélyka, istállók és fészerek közé ékelve, mellette hosszúkás, fehér, egykori cselédház, disznóól, galambdúc, kúp alakú, esőverte barna farakások. S károgó tyúkok, totyogó kacsák, izgatottan gágogó libák. Nyárfák az úton, szilvafaligetek és akácok a házak körül. A két kastélyka között pöttöm kápolna vadcserjével körülfutva, mellette félrebillent sírkövek, latin s magyar feliratokkal. Nyitra megye monográfiája szerint Vitkóc földesurai a Szulyovszkyak voltak. A millenniumkor, amikor ezt az adatot feljegyezték, Vitkóc lakosainak száma kereken száz volt.

Dombok közt pihen Vitkóc. Kelet felé kitágul a katlan, patak kanyarog délnek, füves, virágos partok közt siet a Nyitrába. Északról ide kéklik a nagy hegység, az Inovec csúcsa.

A költő születéséről sehol semmi nyom. A nyitrai történész, Mártonvölgyi László negyven évvel ezelőtt még itt találta a szérűben, bedeszkázva s falhoz állítva azt a téglalap alakú hatalmas márvány-táblát, amely így örökítette meg Vitkóc halhatatlan érdemét:

|  |
| --- |
| Ebben a házban született1855. évi április 9-énrevisnyeiREVICZKY GYULAjeles írónk és költőnk†:Budapest, 1889. év július 11-én,kinek emlékezete a nemzet kegyeletéveláldott legyen! |

Így szólt a márvány szövege. Én már nem találtam meg, pozsonyi barátaim szorgos kutatásai se hoztak eredményt. Ezt az emléktáblát egyébként sose illesztették a falba. Az első világháború elején 1915-ben szállították Vitkócra, s Reviczky Gyula születésének hatvanadik év-fordulóján akarták leleplezni. Jászai Mari megígérte, eljön a faluba, elszavalja halhatatlan szerelmének verseit, amelyekkel bejárta már Magyarországot. De halogatták a leleplezést. Az ország felbomlása aztán véget vetett a halogatásnak is, a leleplezésnek is.

Az anyakönyv nincs Vitkócon, az a szomszédos Nemesjácón talál-ható. Abban pedig az áll, hogy az újszülött atyja ismeretlen: a szokásos N. N., anyja: az Árva megyei Jablonkáról származó Bálek Veronika, aki-nek foglalkozása: „servillis”, azaz cseléd. Komlós Aladár egy levéllel bizonyítja, hogy Reviczky Gyulát csak felnőtt korában ismerték el ható-sági iratokkal is Reviczkynek. Ezzel tökéletes ellentétben áll Márton-völgyi László helyszíni közlése. Az említett nemesjáci római katolikus anyakönyvben ott áll a Megjegyzések rovatában Tóth Antal plébános latin nyelvű mondata, amely így szól: *Cognomen in Reviczky transmutavit,* azaz a vezetéknevet Reviczkyre változtatták. Ez a keresztelő lelkész keze írása. Így tehát igaza van Reviczky életrajzíróinak, Koroda Pálnak első-sorban, hogy a fiút már röviddel születése előtt adoptálták. Lélektani szempontból itt csak az érdekes, hogy a fiúcskát kezdettől fogva tökéle-tes úrnak nevelik, és Reviczkynek. Ezt a mindent megbocsátó, gondos és körültekintő Reviczkyné cselekedte, az „anya”.

*Aranykötésű imakönyvet*

*Hagyott rám örökül anyám,*

*Kis Jézus ingben, glóriában*

*Van a könyv első oldalán.*

*Sok év előtt egyik sarokba*

*Beírta jó anyám nevét,*

*Lehajtom a betükre főmet,*

*Hogy felidézzem szellemét.*

*Nekem úgy tetszik, hogy csak egyszer*

*Fehér ruhában láttam őt.*

*Tavasz volt ép, a kedvenc ákác*

*Virágzott a ház előtt.*

*A lemenő nap fénysugára*

*Reszketett ajkán, zárt szemén.*

*Apám ott ült a ravatalnál*

*És velem együtt sírt, szegény.*

*Hogy elmosódtak a betűk! Mily*

*Sárgák s kopottak e lapok.*

*Rég volt, midőn ez imakönyvből*

*Még az anyám imádkozott.*

*Kék selyemszállal összekötve*

*Van itt hajambul egy kevés.*

*Aranyos fürtjeimhez akkor*

*Nem illet még szenvedés.*

Így ír előkelő, márványszép anyjáról. Aztán évek múltán megtudja, hogy csak Reviczkyné cselédjének a fia. Reviczky Gyula korán hervadó szemeiből a kis Bálek Veronika szomorú, riadt szemei néznek ránk. A költő feje mögött, melyről Mikszáth azt írja, hogy körte formájú volt, a vitkóci cselédház kietlen árvaságú, verébszín ablakát látni.

Reviczky Kálmán, I. Fe-renc József egy-korú sarkantyú-pengető magyar testőrtisztje, akit hencegő Casa-novaként ismer-tek leginkább Bécsben s szer-te a Felvidéken, érdekházassá-got kötött. Fele-ségével, Zmes-káll Judittal ho-zományként kapta Vitkócot. Az élveteg operettgavallér régi Árva megyei nemesi család sarja, felesége ugyancsak az. A hideg lengyel szelek s a zöld kristályként morcosan futó, hűvös Árva folyó vidékéről a fehér asszony egy kis cselédkét hozott magával, hogy földije legyen a nyitrai pusztán. Tizenhat éves volt a bársonysima, lenszőke Veronika, amikor Reviczky Kálmán egy forró augusztusi éjszakán szemet vetett rá, magá-hoz ölelte. A magas, büszke úr, akinek borízű volt a szája, szivarszagú az inge. A kis cseléd más volt, mint a kacér bécsi udvari dámák vagy a megyei gáláns kalandok kevély és ravasz hölgyei, akik Reviczky útjába álltak. Veronika híven magába zárta a váratlan ölelés emlékét, s meg-várta a napot. Az árvai lányok, ha magukban ülnek, mindig énekelni szoktak. Így kell elképzelni Reviczkyék vitkóci cselédkéjét is: esténként magában üldögélt, halkan énekelt. Az úrnő is várta a születést, a töré-keny, fehér asszony, aki eleve magáénak fogadta a cseléd gyermekét.

1855 húsvét hétfőjén a Reviczky-kúria cselédházában megszülte gyermekét a lány. A tapolcsányi bába büszke arccal, fontoskodva futott át a kastélyba, hogy jelentse a méltóságos asszonynak: fiú jött a világra! A bába is tudta, ki a gyermek apja. De az apa távol volt. Ezen a napon is szokása szerint valahol a környéken, léhán hazudozva udvarolt.

Egy hétre rá a nemesjáci plébános megkeresztelte a fiút. A kereszt-anya Reviczkyné lett. Abban a pillanatban csak ezt a szerepet vállal-hatta. Három keresztnevet diktált a szaporán bólogató papnak: Gyula, Kálmán, József, ahogyan nagyúri gyermekeknek dukál, sőt az utolsót katolikus rátartisággal így: Josephus Calasantius.

A cselédlány anya attól fogva már nem számított. Az úrnő pár nap múlva, nyilván az adoptálás után, elválasztotta az anyát gyermekétől, s átvitette magához a kastélyba. Nagytapolcsányból hozatott neki dajkát, a készséges szülésznő szerzeményét, aki táplálta a fiúcskát. Rokokó író-asztalán, halványkék levélpapírra azt írta németül, amely nyelven semmirevaló férjével is társalgott, hogy az újszülött az ő édesfia. Az úri keresztanyákból így váltak anyák akkoriban. Reviczkyné jelentős vagyo-nát végrendeletében erre a fiúra hagyományozta, akiben meglelte társta-lan élete egyetlen értelmét.

Három évig még ott élt Bálek Veronika a gyermek mellett. Titokban, ha senki sem látta, odaférkőzött a bölcsőhöz, megringatta, s bánatos szlovák dalokat dúdolt a fiának. Ha rajtakapták, elkergették a gyerektől.

Reviczky Kálmán hibátlan bravúrral elitta, elkártyázta Vitkócot.

Amikor a hitelezők megszorították, hintó-ba ült, holmiját ökrös szekerekre rakatta, s fe-leségestül és fiastul felköltözött Árvába. Ott még volt mit elinni és elkártyázni a feleség va-gyonából.

Bálek Veronikát otthagyták Vitkócon. A lány magára kapta ünnep-lőjét, kirontott a cselédházból, futott a hintó után, mely elragadta a fiát. A kocsisok az úr parancsára ostort fogtak rá, amikor felkapaszkodott az egyik szekérre. Hiába kérlelte, vigyék őt is magukkal. Az ostorok rá-csaptak Bálek Veronikára, leesett a szekérről.

– Jaj, a fiam! Ne vigyék el a fiamat! – sikoltotta.

Ez a sikoly maradt Vitkócon, itt bujkál most is a porlepte szilvafák alatt.